Lav et referat af nedenstående tekst:

Tekst:
Det er ikke så lidt, der kan nåes på et kvart århundrede. Zita Hvid har præsenteret nyheder, vist nordjydernes boliger frem og lavet en lang række portrætinterviews de seneste 25 år, hvor hun har været en af TV2 Nords mest profilerede journalister. - Jeg er stadig, efter så mange år, meget glad for mit job, og jeg er taknemmelig og føler mig priviligeret over alle de muligheder og oplevelser, det har givet mig gennem årene, siger Zita Hvid. Chefredaktør på TV2 Nord Ingrid Buch er ikke i tvivl om, at Zita Hvid har betydet meget for TV2 Nords popularitet de seneste 25 år: -	Zita står klart i manges bevidsthed, fordi hun har været en populær nyhedsvært i en tid, hvor mange så flow-tv, og fordi hun har lavet programmer, som folk husker, siger Ingrid Buch. Fortællinger om nordjydernes livsstil ”Velkommen til Vizitten”. Mange nordjyder kan formentlig se Zita Hvids hoved stikke frem fra hoveddøren, når den sætning bliver sagt. I flere år har hun besøgt nordjyder med storslåede, særprægede, elegante eller finurlige hjem. I alt er det blevet til 175 afsnit af det populære livsstilsmagasin. - Vizitten var mit hjertebarn, og det er også det, som seerne stadig husker og nævner. Jeg bliver stadig spurgt, om "Vizitten" kan komme forbi, siger Zita Hvid. I 2017 lavede Zita programmerne "Dirchs Datter" med Josefine Passer. Et program, der blev så populært, at TV2 valgte at købe det og sende det på deres kanal - men Josefine Passer havde ét krav til TV2. Det skulle stadig være Zita, der var tilrettelægger på programmet. 13 år som nyhedsvært Zita Hvid blev ansat på TV2 Nord den 1. april 1997. Inden da arbejdede hun på Aalborg Universitet, men TV2 Nords direktør, Bent Bjørn, headhuntede hende til stillingen som nyhedsvært. - Jeg husker tydeligt, hvor lykkelig jeg var for at få jobbet som nyhedsvært. Det var lige mig! Og jeg måtte knibe mig selv i armen over, hvor heldig jeg var at arbejde med tv, siger Zita Hvid. Det var fredag 11. april 1997, at de nordjyske seere fik hende at se for første gang. Her havde hun sin debut som nyhedsvært i TV2 Nords aftenudsendelse. Siden fulgte mange år som nyhedsvært med debatter og studieinterviews, inden hun i 2010 gav stafetten videre til Morten Pedholt og i stedet blev programvært. Et skifte, hun bestemt ikke har fortrudt: - Det var blevet noget sjovere for mig at komme ud i marken og møde mennesker i deres virkelighed og fortælle historier om dem. Som vært og tv-tilrettelægger på magasinprogrammer handler det meget mere om følelser og personlige oplevelser og holdninger, og det elsker jeg. Én, man har tillid til Når chefredaktør Ingrid Buch skal beskrive Zita Hvid, så er det ord som positiv, grundig og tillidsvækkende, der bliver brugt: -	Zita gør meget ud af at tale med folk og sikre sig, at de føler sig godt tilpas. Det er hun enormt god til, og det betyder også, at hun får åbnet nogle døre og får folk til at stille op, fordi de har tillid til hende, siger Ingrid Buch. Det samme fortæller Daniel Mikkelsen, der er fotograf på TV2 Nord. Han har arbejdet fast med Zita Hvid de seneste par år: - Hun er altid åben og imødekommende, og så er hun god til at tale med alle slags mennesker, fortæller han. Når Zita og Daniel er på opgave sammen, så bliver kameraet ikke tændt med det samme. I stedet bliver der brugt tid på at drikke kaffe eller spise frokost med de medvirkende, så de føler sig trygge, inden de skal filmes. - Det gør for det meste, at folk er mindre nervøse, og tit giver snakken inden interviewet også noget ekstra til historien, siger fotograf Daniel Mikkelsen. Arbejdet er en livsstil Når Zita ikke arbejder, så prioriterer hun oplevelser med sin mand, børn og børnebørn. Derudover maler hun også farverige, store malerier, når der en sjælden gang er tid til det. For arbejdet fylder en del - ja, faktisk kalder Zita selv sit arbejde for en livsstil. Lige nu arbejder hun på et program om et dansehold for kvinder samt et program om mænd, der udsættes for fysisk og psykisk vold. Derudover er der også et jubilæumsprogram planlagt om "Kunsten", der fylder 50 år. Det er ikke hver dag, en tv-journalist kan fejre 25-års jubilæum. Men for Zita Hvid har jobbet som journalist på TV2 Nord udviklet sig flere gange, og derfor har hun aldrig nået at kede sig i det: - I mit job dukker der hele tiden nye muligheder op. Nye mennesker at møde, nye historier at fortælle. Så at være ansat på TV2 Nord har for mig ikke bare været ét job, men flere jobs gennem årene.

Referat:
Det kræver tillid og troværdighed, hvis man skal have nordjyder til at fortælle deres historier. Begge dele besidder Zita Hvid, og den 1. april kan hun fejre 25 års jubilæum på TV2 Nord.